MESTSKÉ ZASTUPITEĽSTVO MESTA TRNAVA 

VŠEOBECNE ZÁVÄZNÉ NARIADENIE č.156 o ochrane ovzdušia a o poplatku za znečisťovanie ovzdušia malým zdrojom 

Mestské zastupiteľstvo mesta Trnava v záujme trvalého zlepšenia životného prostredia a vytvárania zdravých životných podmienok a ochrany zdravia obyvateľov mesta v zmysle §6 a §4 ods.3 písm. g zákona SNR č.369/1990 Zb. o obecnom zriadení v znení neskorších predpisov, zákona SNR č. 309/1991 Zb. o ovzduší v znení neskorších predpisov, zákona SNR č.134/1992 Zb. o štátnej správe ochrany ovzdušia a zákona NR SR č.401/1998 Z.z. o poplatkoch za znečisťovanie 

v y d á v a toto Všeobecne záväzné nariadenie o ochrane ovzdušia a o poplatku za znečisťovanie ovzdušia malým zdrojom. 

ČASŤ I. ÚVODNÉ USTANOVENIA 

článok 1 ÚČEL NARIADENIA 

1. Toto všeobecne záväzné nariadenie (ďalej len " VZN ") vymedzuje pojmy, upravuje práva a povinnosti právnických osôb , fyzických osôb ktoré sú podnikateľmi a orgánu ochrany ovzdušia pri ochrane ovzdušia pred znečisťujúcimi látkami na území mesta Trnava a určuje výšku , spôsob vyrúbenia a ďalšie podrobnosti vo veciach poplatku prevádzkovateľa malého zdroja znečisťovania ovzdušia. 1/ 

článok 2 ZÁKLADNÉ POJMY 

1. Znečisťujúcimi látkami sú tuhé, kvapalné alebo plynné látky,ktoré priamo alebo po chemickej či fyzikálnej zmene v ovzduší alebo po spolupôsobení s inou látkou nepriaznivo ovplyvňujú ovzdušie a tým ohrozujú a poškodzujú zdravie ľudí alebo ostatných organizmov, zhoršujú ich životné prostredie, nadmerne ich obťažujú alebo poškodzujú majetok. 2/ 

------------------------------------------------------------ 1/ § 1 zákona SNR č.309/1991 Zb. o ochrane ovzdušia pred znečisťujúcimi látkami ( zákon o ovzduší ), § 6 ods.5 zákona SNR č.401/1998 Z.z. o poplatkoch za znečisťovanie ovzdušia. 

2/ § 2 zákona SNR č.309/1991 Zb. o ochrane ovzdušia pred znečisťujúcimi látkami.

 - 2 - 

2. Zdroje znečisťovania na účely tohto VZN sú: 

- technologické celky obsahujúce stacionárne zariadenie na spaľovanie palív so súhrnným tepelným výkonom do 0.2 MW 

- ostatné technologické celky nepatriace do kategórie veľkých a stredných zdrojov znečisťovania 

- plochy, na ktorých sa vykonávajú práce, ktoré môžu spôsobovať znečisťovanie ovzdušia , skládky palív, surovín, produktov a odpadov, ak nie sú súčasťou veľkého alebo stredného zdroja znečisťovania a iné stavby, zariadenia a činnosti výrazne znečisťujúce ovzdušie. 3/ 

3. Prevádzkovateľom malého zdroja znečisťovania ( ďalej len prevádzkovateľ) podľa tohto VZN sa rozumie právnická alebo fyzická osoba ( podnikateľ ), ktorá má právo alebo faktickú možnosť prevádzkovať tento zdroj. 4/ 

ČASŤ II. ZÁKLADNÉ USTANOVENIA 

článok 3 VŠEOBECNÉ POVINNOSTI 

1. Povinnosti výrobcov , dovozcov, prepravcov a predajcov zariadení , výrobkov a materiálov, ktorí pri používaní, spotrebe alebo pri ukladaní znečisťujú alebo môžu znečisťovať ovzdušie ,ako i výrobcov,dovozcov a predajcov palív, ustnovujú osobitné predpisy ( zákon č.309/1991 Zb. o ochrane ovzdušia pred zenčisťujúcimi látkami v znení neskorších predpisov, vyhláška MŽP SR 144/2000 Z.z. o požiadavkách na kvalitu palív, vo vedení prevádzkovej evidencie a o druhu, rozsahu a spôsobe poskytovania údajov orgánu ochrany ovzdušia ) 

2. V zariadeniach na spaľovanie palív sa nesmú spaľovať iné palivá než určené výrobcom zariadení, prípadne uvedené v súbore technicko - prevádzkových parametrov a technicko - organizačných opatrení na zabezpečenie prevádzky zdrojov znečisťovania alebo uvedené v súhlase orgánu ochrany ovzdušia. 

------------------------------------------------------------ 

3/ § 3 ods. 2 písm. c/ zákona SNR č.309/1991 Zb. o ochrane ovzdušia pred znečisťujúcimi látkami v znení zák. č.218/1992 Zb., ktorým sa dopĺňa zákon č. 309/1991 Zb. 

4/ § 2 ods. 2 zákona SNR č.513/1991 Zb. Obchodný zákonník. 

- 3 - 

článok 4 POVINNOSTI PREVÁDZKOVATEĽOV 

1. Prevádzkovatelia sú povinní: 

a) uvádzať do prevádzky a prevádzkovať malý zdroj znečisťovania ovzdušia (ďalej len" MZZO" ) v súlade s podmienkami na prevádzku týchto zariadení určenými výrobcami a v súlade s podmienkami určenými mestom Trnava, 

b) umožniť pracovníkom mesta Trnava alebo mestom Trnava povereným osobám prístup ku MZZO za účelom zistenia množstva znečisťujúcich látok a kontroly MZZO a jeho prevádzky a predkladať im na to potrebné doklady. 

c) vykonávať opatrenia na nápravu uložené mestom Trnava 

d) viesť prevádzkovú evidenciu o zdrojoch znečisťovania 

e) neprekročiť určitý stupeň znečisťovania ovzdušia (tmavosť dymu) 5/ 

f) oznámiť každoročne do 15. februára príslušného kalendárneho roka Mestu Trnava údaje potrebné pre určenie výšky poplatku podľa skutočnosti uplynulého roka, za každý zdroj znečisťovania ovzdušia osobitne 

g) platiť poplatok podľa množstva a druhu spotrebného paliva, resp. podľa množstva a druhu vypúšťaných látok 

h) oznámiť Mestu Trnava zánik, resp.zmenu prevádzkovateľa MZZO do 15 dní odo dňa zániku, resp. zmeny, a zároveň oznámiť údaje, potrebné pre výpočet poplatku za to obdobie príslušného roka, v ktorom MZZO prevádzkoval. 6/ 

----------------------------------------------------------- 5/ Nariadenie č.92/1996 Z.z. vlády SR, ktorým sa vykonáva zákon č.309/1991 Zb. 6/ § 9 ods. 2 zákona SNR č.401/1998 Z.z. o poplatkoch za znečisťovanie ovzdušia. 

- 4 - 

2. Povinnosť platiť poplatok sa nevzťahuje na : 

a) fyzické osoby prevádzkujúce malé zdroje znečisťovania do 50 kW, pokiaľ takýto zdroj sústavne nepoužívajú na výkon podnikateľskej činnosti. Za sústavnosť sa v tomto prípade považuje , že bez použitia zdroja sa nedá príslušná podnikateľská činnosť vykonávať, pričom perióda jeho používania môže byť rôzne dlhá. 7/ 

b) prevádzkovateľov stacionárnych spaľovacích zariadení, v ktorých sa ročne spáli menej paliva ako je uvedené v Čl.8 ods.3 písm. a,b,c,d,e. 

článok 5 ORGÁNY OCHRANY OVZDUŠIA 

Mesto Trnava plní úlohu orgánu štátnej správy ochrany ovzdušia podľa §6 zákona SNR č. 134/1992 Zb. o štátnej správe ochrany ovzdušia, v znení neskorších zmien a doplnkov ( ďalej len orgán ochrany ovzdušia ) 

článok 6 SÚHLAS ORGÁNU OCHRANY OVZDUŠIA 

1. Súhlas orgánu štátnej správy ochrany ovzdušia obsahujúci podmienky ochrany ovzdušia sa vyžaduje: 8/ 

a) na povoľovanie stavieb malého zdroja znečisťovania 

b) na zmeny používaných palív a surovín a na zmeny využívania technologických zariadení malého zdroja znečisťovania 

c) na činnosti nepodliehajúce stavebnému konaniu, ktoré znečisťujú alebo môžu znečisťovať ovzdušie a sú uvedené v zozname, ktorý sa uverejňuje vo vestníku Ministerstva životného prostredia 

článok 7 OPRÁVNENIA A POVINNOSTI ORGÁNU OCHRANY OVZDUŠIA 

1. Orgán ochrany ovzdušia: 8/ a) ukladá prevádzkovateľom MZZO, ktorí neplnia povinnosti uložené im zákonom o ovzduší, ako aj týmto VZN, opatrenia na nápravu 

------------------------------------------------------------ 7/ § 2 ods.1 zákona SNR č. 513/1991 Zb. Obchodný zákonník. 8/ § 6 zákona SNR č.134/1992 Zb. o štátnej správe ochrany ovzdušia.

 - 5 - 

b) nariadi obmedzenia alebo zastavenie prevádzky zdroja znečistenia pri vyhlásení varovného a regulačného opatrenia 

2. Orgán ochrany ovzdušia je povinný sprístupniť včasné a úplné informácie o kvalite ovzdušia a podiel jednotlivých zdrojov na jeho znečistení. Je povinný informovať verejnosť v prípade smogovej situácie. 

ČASŤ III. POPLATKY A POKUTY 

článok 8 SADZBA POPLATKU 

1. Poplatok prevádzkovateľov MZZO sa pre každý zdroj znečistenia určuje na kalendárny rok paušálnou sumou do 20.000,-Sk na základe údajov oznámených podľa čl.4 ods.1 písm. f) tohto nariadenia úmerne k množstvu a škodlivosti vypustených znečistujúcich látok alebo k spotrebe palíva a surovín, z ktorých znečistujúce látky vznikajú. 9/ 

2. Ročný poplatok prevádzkovateľa MZZO pozostáva zo súčtu poplatkov za všetky ním prevádzkované MZZO v meste Trnava. 

3. Výška poplatku pre prevádzkovateľa MZZO sa ustanovuje za 1t (jednu tonu) aj začatú spáleného paliva za uplynulý rok nasledovne : 

a) hnedé uhlie, brikety,lignit 260,-Sk b) čierne uhlie, koks 160,-Sk c) olej (vykurovací opotrebovaný) 150,-Sk d) vykurovacia nafta, petrolej 100,-Sk e) drevo 80,-Sk 

4. Výška poplatku pre prvádzkovateľa MZZO sa ustanovuje za 10.000 m3 aj začatých spáleného paliva za uplynulý rok nasledovne: 

a) zemný plyn 50,-Sk 

------------------------------------------------------------ 
9/ § 3 ods. 2 zákona SNR č.401/1998 Z.z. o poplatkoch za znečisťovanie ovzdušia. 

- 6 - 

článok 9 STANOVENIE VÝŠKY POPLATKU A PLATENIE POPLATKU 

1. Mesto Trnava preskúma údaje uvedené v oznámení a na základe množstva a škodlivosti znečistujúcich látok vypúštaných do ovzdušia alebo spotreby palív a surovín vydá rozhodnutie , v ktorom určí poplatok prevádzkovateľa MZZO. 

2. Ročný poplatok sa platí od 1 100 Sk,- ročného poplatku vo štvrťročných splátkach vo výške jednej štvrtiny ročného poplatku najneskôr do 15.dňa prvého mesiaca nasledujúceho štvrťroka. 

3. Ak ročný poplatok nepresiahne 1 100 Sk,- je splatný do 15 dní od dňa nadobudnutia právoplatnosti rozhodnutia. 

ČASŤ IV. článok 10 SANKCIE 

1. Prevádzkovateľovi MZZO Mesto Trnava: a) uloží pokutu do 20 000,-Sk za nesplnenie oznamovacej povinnosti podľa čl.4 ods.1 písm.f) 10/ 

b) môže uložiť pokutu 1 000,- až 100 000,- Sk za porušenie povinností stanovených v čl.4 ods. 1 písm. a,c,e, tohto nariadenia 11/ 

c) môže uložiť pokutu 500,- až 10 000,- Sk za porušenie povinností ustanovených v čl.4 ods.1 b,d, 12/ 

2. Pri porušení ostatných ustanovení tohto nariadenia: 

a) právnickou osobou - sa postupuje v zmysle §13 a, zák. č.369/1990 Zb. o obecnom zriadení v znení neskorších predpisov pokutou do výšky 100 000,-Sk 

b) fyzickou osobou - sa postupuje podľa zákona č.372/1990 Zb. o priestupkoch v znení neskorších predpisov. 

3. Pokutu možno uložiť do jedného roka od dňa, keď mesto Trnava zistilo porušenie povinnosti, najneskôr však do troch rokov od dňa, keď k porušeniu povinnosti došlo.13/ 

10/ § 8 ods. 3 zákona SNR č.401/1998 Z.z. o poplatkoch za znečisťovanie ovzdušia. 11/ § 18 ods. 8 zákona SNR č.309/1991 Zb. o ochrane ovzdušia pred znečisťujúcimi látkami. 12/ § 18 ods. 9 zákona SNR č.309/1991 Zb. o ochrane ovzdušia pred znečisťujúcimi látkami. 13/ § 8 ods. 4 zákona SNR č.401/1998 Z.z. o poplatku za znečisťovanie ovzdušia a § 18 ods. 8 zákona 309/1991 Zb.

 - 7 - 

4. Porušenie ustanovení tohto VZN sa posudzuje ako priestupok na úseku ochrany životného prostredia podľa zákona SNR č.372/1990 Zb. o priestupkoch v znení noviel, za ktorý je možné uložiť pokutu do výšky 3 000,- Sk, prípadne budú účinné opatrenia na vyvodenie sankcií podľa tresného zákona č.140/1961 v znení noviel. Mestská polícia mesta Trnava má právo za priestupky uložiť blokové pokuty do výšky 500,- Sk, alebo dať návrh na ich riešenie Okresným úradom. 

5. Na konanie vo veciach poplatkov za znečisťovanie ovzdušia podľa tohto zákona sa vzťahujú všeobecné podpisy o správnom konaní. 

článok 11 SPOLOČNÉ USTANOVENIA 

1. Poplatok je príjmom mesta Trnava. Použitie poplatku je účelovo viazané na ochranu životného prostredia mesta Trnava a na zabezpečenie výkonu úloh štátnej správy ochrany ovzdušia, prenesených na mesto Trnava. 

2. Sankcie sú príjmom rozpočtu mesta Trnava. 

ČASŤ III. ZÁVEREČNÉ USTANOVENIA 

článok 12 ÚČINNOSŤ 

1. Ku dňu účinnosti tohto všeobecného záväzného nariadenia sa ruší VZN č.138. 

2. Všeobecné záväzné nariadenie nadobúda účinnosť 1.1.2001. 

Ing. Štefan Bošnák 		Ing. Juraj Tibenský
primátor mesta Trnava 		prednosta MsÚ v Trnave

V Trnave, 12.12.2000

- 8 -

O Z N Á M E N I E údajov potrebných pre určenie výšky poplatku za znečisťovanie ovzdušia na rok 200.. 

Prevádzkovateľ malého zdroja oznamuje podľa §6 ods.4 zákona SNR 401/98 Z.z.o poplatkoch za znečisťovanie ovzdušia mestu Trnava tieto udaje potrebné pre určenie výšky poplatku: 

I. Všeobecné údaje 
+--------------------------------------+-----------------------+
| Adresa zdroja :                      | Malý  zdroj -  názov  |
|                                      | technológie , výroby  |
| Prevádzkovateľ zdroja :              | (spaľovacie zariadenia|
| (adresa)                             | s  tepelným  výkonom  |
|                                      | nižším   ako   0.2MW  |
| Identifikácia :                      | zariadenie technolo-  |
| (IČO,fyzická osoba,právnická osoba)  | gických  procesov  a  |
|                                      | pod.)                 |
| Bankové spojenie :                   |                       |
|                                      |                       |
| Dátum začatia prevádzky:             |                       |
|                                      |                       |
+--------------------------------------+-----------------------+

II. Údaje o malých zdrojoch 
A. Prevdzkovateľ stacionárneho spaľovacieho zariadenia s tepelným výkonom nižším ako 0.2 MW ďalej uvádza: 
+----------------------+-----------------+---------------------+
| Typ kotla :          | Výkon :         | Druh roštu :        |
+----------------------+-----------------+---------------------+
| Druh paliva :        | Spotreba paliva :                     |
|                      |                                       |
+----------------------+---------------------------------------+
| Výška komína :       | Poznámka :                            |
+----------------------+---------------------------------------+

B. Prevádzkovateľ zariadenia technologických procesov nespa- dajúcich do kategórie veľkých a stredných zdrojov (napr. praženie kávy, údenie mäsa a rýb, mlyny, pekárne, spraco - - vanie obilia) uvádza: 

+--------------------------------------------------------------+
| Kapacita výroby (t/rok)                                      |
+--------------------------------------------------------------+
| Spotreba základných surovín (t/rok)                          |
+--------------------------------------------------------------+
| Druh znečisťujúcich látok                                    |
+--------------------------------------------------------------+
| Hmotnostný tok znečistujúcich látok                          |
+--------------------------------------------------------------+
| Spôsob zistenia emisií znečisťujúcich látok                  |
| (meranie,bilančný výpočet)                                   |
+--------------------------------------------------------------+

- 9 - 

C. Prevádzkovateľ skládky palív, surovín, produktov, odpadov a záchytných exhalátov, plochy na ktorých sa vykonávajú práce, ktoré môžu spôsobovať znečisťovanie ovzdušia a iné stavby,zariadenia a činnosti výrazne znečisťujúce ovzdušie ( napr. manipulácia s uhlím, obilím, sypkými materiálmi a pod.) uvádza: 

+--------------------------------------------------------------+
| Druh vykonávanej činnosti                                    |
+--------------------------------------------------------------+
| Druh manipulovanej, skládkovej látky                         |
|--------------------------------------------------------------+
| Množstvo manipulovanej, skladkovej látky(t/rok)              |
+--------------------------------------------------------------+
| Veľkosť manipulačnej plochy                                  |
+--------------------------------------------------------------+

Oznámenie vyhotovil: Podpis: 

Za správnosť zodpovedá: Podpis: 

Telefón: 

Predložené dňa: 

III.Výška poplatku (vyplní mesto) 

+--------------------------------------------------------------+
| Stacionárne zariadenie pre spaľovanie palív(A)               |
|                                                              |
+--------------------------------------------------------------+
| Technologický zdroj(B)                                       |
+--------------------------------------------------------------+
| Iné zariadenia a činnosti(C)                                 |
+--------------------------------------------------------------+
| Poplatok spolu                                               |
+--------------------------------------------------------------+
| Uložený rozhodnutím                                          |
+--------------------------------------------------------------+

Podpis : 

V...............